**10 АПРИЛ 2024 г.**

**Наказателно дело от общ характер №914/2022 година – 10:30 часа**

На 10.04.2024 година, състав на Плевенски окръжен съд разгледа наказателно дело №914/2022 година, образувано на основание обвинителен акт на Окръжна прокуратура Плевен, срещу **Я.Ц.А.**, роден 1974 година от село Търнене, обл. Плевен, обвинен в това, че

През периода 2011 - 2019 година в село Търнене, обл. Плевен без съответното разрешение, извършвал банкови сделки, като предоставял заеми на физически лица, обезпечени със залози на движими вещи или ипотека на недвижим имот. Уговорените лихвени проценти варирали от 20% до над 100% върху стойността на заема. По този начин причинил значителни вреди на тези лица в общ размер около 17 000 лева и получил неправомерни доходи в размер на 15 000 лева.

За престъплението, за което е привлечен като обвиняем, се предвижда наказание лишаване от свобода от 5 до 10 години и глоба от 5 000 до 10 000 лева, като съдът може да постанови конфискация на част или на цялото имущество на дееца.

***В разпоредителното съдебно заседание делото е прекратено. Съобразно Тълкувателно решение от 15.03.2024 година, което е задължително за съдилищата, този вид престъпления, за което подсъдимият е привлечен на съд, е административно нарушение. Поради това, съдебното следствие е прекратено и делото е изпратено по компетентност на административно-наказващия орган - „Банков надзор“ към БНБ, за постановяване на Акт за установяване на административно нарушение.***

***Постановеното определение за прекратяване на делото не е влязло в сила. Същото може да бъде обжалвано и протестирано пред Апелативен съд - Велико Търново.***

**Връзки с обществеността 10 април 2024 г.**

**e-mail:** **os\_press@abv.bg**